Neuvoston asetuksen (ETY) N:o 1017/68 12 artiklan 2 kohdan mukainen komission tiedonanto asiasta COMP/D-2/38.086 - European Rail Shuttle (ERS)

(2002/C 13/03)

(ETA:n kannalta merkityksellinen teksti)

1. Hakemus

Jäljempänä 3 jaksossa luetellut sopimuspuolet ovat tehneet asetuksen (ETY) N:o 1017/68 12 artiklan mukaisen hakemuksen saadakseen asetuksen 5 artiklan mukaisen ilmoituksen, jonka mukaan jaksoa, jolloin kyseisen asetuksen 2 artiklassa säädettyä kieltoa ei sovelleta ERS:n jatkuvaan toimintaan, pidennetään kolmella vuodella.

2. Taustaa

ERS on vuonna 1994 perustettu yhteisyritys, joka kuljettaa valtameriliikenteen kontteja Rotterdamin sekä Saksassa ja Italiassa sijaitsevien kohteiden välisillä säännöllisillä sukkulaliikennereiteillä. ERS toimii välittäjänä meriliikennettä harjoittavien emoyhtiöidensä ja rautatieyhtiöiden välillä ja tekee rautatieyhtiöiden kanssa sopimuksia junahenkilöstöstä ja junien vetolaitteista. ERS myy mahdollisen käyttämättä jäävän kapasiteetin kolmansille.

ERS-sopimuksesta ilmoitettiin komissiolle alun perin 15. kesäkuuta 1995. Komissio julkaisi yksityiskohtaisia tietoja hakemuksesta 30. lokakuuta 1997(1). Komissio katsoi 30. tammikuuta 1998 tekemässään päätöksessä (jäljempänä "päätös"), että sopimukselle oli myönnettävä poikkeus kolmeksi vuodeksi.

Sopimuspuolet väittävät, että nyt käsiteltävänä olevien järjestelyiden luonne, sisältö ja tavoitteet ovat pääosin samat kuin päätöksen kohteena olleet järjestelyt. Niiden mukaan ainoat erot liittyvät osakkuuteen ja liikennöityihin reitteihin.

3. Sopimuspuolet

Ilmoitetun sopimuksen osapuolet ovat seuraavat:

- Mærsk Intermodal Europe BV (MIE) on intermodaalikuljetusyritys, jonka päätoimipaikka on Alankomaissa ja joka on erikoistunut Mærsk Sealandin kuljettamien valtameriliikenteen konttien toimittamiseen edelleen sisämaan kohteisiin. MIE on Mærsk Benelux BV:n tytäryhtiö ja osa A P Møller Groupia.

- P & O Nedlloyd BV (PONL) on konttikuljetusyhtiö, jonka päätoimipaikka on Alankomaissa ja joka perustettiin P & O Containers Ltd:n ja Nedlloyd Lines BV:n sulautumisen tuloksena.

4. Sopimuspuolten esittämät perustelut puuttumattomuustodistuksesta tai poikkeuksesta

Osakkuus

ERS:llä oli alun perin viisi osakasta, jotka olivat Nedlloyd, Maersk, Sea-land Service, P & O Containers Ltd ja Holland Rail Container BV. Osakkaisiin kuuluneilla neljällä varustamolla oli ERS:ssä yhtä suuret osakkuudet ja päätöksenteko edellytti yksimielisyyttä. P & O Containers Ltd ja Nedlloyd perustivat vuonna 1996 P & O Nedlloydin(2). Holland Rail Container BV vetäytyi sittemmin ERS:stä. A P Møller Group hankki vuonna 1999 määräysvallan Sea-Land Service Inc:ssä(3). MIE ja PONL ovatkin tällä hetkellä ERS:n ainoat osakkaat, molemmat 50 prosentin osuudella. Vuonna 1998 tehty sopimus korvattiin 12. joulukuuta 2000 European Rail Shuttle Agreement BV:llä (ERS:n osakkeenomistajien sopimus, ERS Shareholders Agreement).

Sopimuspuolten mukaan osakkaiden lukumäärän vähenemisessä ei ole kyse määräysvallan siirrosta, sillä yhteisen määräysvallan omistavien osakkaiden (MIE ja PONL) lukumäärän väheneminen ei muuta määräysvallan laatua(4). Määräysvallan hankkivat osakkaat eivät ole myöskään uusia tulokkaita eivätkä korvaa entisiä osakkaita.

Sopimuspuolet väittävät lisäksi, että ERS:n ei voida katsoa olevan kaiken taloudellisen toimintansa itse hoitava yhteisyritys, sillä se perustettiin tarjoamaan palveluja emoyhtiöille. ERS suunniteltiin entisiä ja uusia sukkulaliikennepalveluita tarjoavaksi yhteisyritykseksi. Se tarjoaa emoyhtiöidensä puolesta kolmansille kuljetuskapasiteettia vain siinä tapauksessa, että yksittäisissä sukkulajunissa jää kapasiteettia käyttämättä. ERS ei tee itse myöskään hinnoittelupäätöksiä, vaan sopimuspuolet sopivat yhdessä ehdoista ja hinnoista, joilla ylimääräistä kapasiteettia tarjotaan kolmansille. Sopimuspuolet päättävät lisäksi itse mahdollisten uusien sukkulaliikennepalveluiden perustamisesta ja tarjoamisesta, ja ne vastaavat itse uusien palveluiden kustannuksista. ERS:ltä puuttuu näin ollen vapaus harjoittaa liiketoimintaa itsenäisesti.

Uudet reitit

ERS on laajentanut reittiverkostoaan. Tammikuun 30. päivänä 1998 tehdyn päätöksen aikaan sen toiminta rajoittui reitteihin Rotterdam-Germersheim, Rotterdam-Neuss, Rotterdam-Milano ja Rotterdam-Padova. Se tarjoaa tällä hetkellä liikennepalveluita myös reiteillä, jotka yhdistävät Rotterdamin seuraaviin paikkakuntiin: Mainz, Mannheim, Athus, Mouscron, Poznan, Varsova, Praha, Bratislava ja Szombathely. Se liikennöi myös reiteillä Bremerhaven-München, Bremerhaven-Nürnberg ja Bremerhaven-Stuttgart sekä Hampurin ja näiden kolmen paikkakunnan välisillä reiteillä.

Merkitykselliset markkinat

Sopimuspuolet katsovat, että merkitykselliset palvelumarkkinat kattavat multimodaalikuljetuspalveluihin sisältyvät sisämaakuljetuspalvelut, mutta katsovat sovellettavasta markkinamääritelmästä riippumatta, että ERS:ään ei liity kilpailuongelmia eikä tuotemarkkinoita tästä syystä ole tarpeen määritellä täsmällisesti.

Maantieteellisistä markkinoista sopimuspuolet muistuttavat komission katsoneen päätöksessään, että koska Saksan, Belgian ja Alankomaiden tärkeimmät satamat ovat keskenään korvaavia vilkkaan konttiliikenteen käsittelyn osalta, maantieteelliset markkinat käsittivät Saksan, Belgian ja Alankomaat sekä Milanoon ja Padovaan suuntautuvan liikenteen osalta Italian. Sopimuspuolet päättelevätkin, että komission päätöksessä esitettyjen perusteluiden mukaisesti maantieteelliset markkinat kattavat ERS:n palveluiden laajentamisen seurauksena tässä tapauksessa ainakin edellä mainitut alueet ja lisäksi Puolan, Unkarin, Tsekin ja Slovakian.

5. Kolmansien huomautukset

Tämä ilmoitus julkaistaan asetuksen (ETY) N:o 1017/68 12 artiklan 2 kohdassa säädettyä menettelyä noudattaen.

Komissio ei ole tässä vaiheessa ottanut mitään kantaa siihen, kuuluuko ERS-sopimus kyseisen asetuksen 5 artiklan soveltamisalaan.

Komissio kehottaa kaikkia, joita asia koskee, toimittamaan sille huomautuksensa 30 päivän kuluessa tämän ilmoituksen julkaisemisesta ja viittaamaan asiaan COMP/D-2/38.086 - European Rail Shuttle, joko faksina numeroon (32-2) 296 98 12 tai kirjeitse osoitteeseen: Euroopan komissio Kilpailun PO

Linja D

J-70 B - 1049 Bruxelles/Brussel.

(1) Asia IV/35.592, (EYVL C 328, 30.10.1997, s. 13).

(2) Asia IV/M.831 - P & O/Royal Nedlloyd, 19. joulukuuta 1996

(3) Asia IV/M.1651 - Mærsk/Sea-Land, 6. lokakuuta 1999

(4) Ks. komission tiedonanto keskittymään osallistuvien yritysten käsitteestä yrityskeskittymien valvonnasta annetun neuvoston asetuksen N:o 4064/89 mukaan (EYVL C 66, 2.3.1998).